વેરાવળ-સોમનાથમાં ગત બુધવારથી ૪૦૦ સફાઇ કામદારો પોતાની વિવિધ માંગણીઓને લઇ હડતાલ પર ઉતરી જતા શહેરમાં સફાઇકાર્ય ઠપ્પ થઇ ગયેલ છે. આજે સાત દિવસ થવા સુઘી હડતાલનો અંત ન આવેલ હોવાથી શહેરમાં ઠેર-ઠેર ગંદકીના ગંજ જામ્યા છે. તો ગટરોમાં કચરો ભરાઇ ચોકઅપ થઇ જતા ગંદા પાણીના નિકાલની વ્યવસ્થા અટકી પડી હોવાથી અનેક માર્ગો અને શેરીઓમાં ગંદા પાણી ઉભરીને રસ્તાઓ પર તળાવરૂપી ભરાયેલા જોવા મળે છે. અઘુરામાં પુરૂ બે દિવસથી વરસાદી ઝાપટા પડતા હોવાથી કાદવ-કીચડ પણ ફેલાયા છે. આવી ત્રાસદાયક પરિસ્થિતિના લીઘે લોકોને ખરીદી કરવા ઘરની બહાર નિકળતા અચકાઈ રહ્યાં છે. શહેરમાં ગંદકી અને વરસાદી વાતાવરણના લીધે ગંભીર રોગચાળો ફાટી નિકળે તેવી દહેશત ઊભી થઇ છે. શહેરમાંથી ગંદકી દુર કરવા અંગે પાલીકા તંત્ર વૈકલ્પીક સફાઇની વ્યવસ્થા ઉભી કરવા અંગે ઉણું ઉતર્યુ હોવાથી શહેરીજનોને હાલાકી પડી રહી છે. આ અંગે ચીફ ઓફિસર જતીન મહેતાએ જણાવેલ કે, સફાઇ કામદારોની જે માંગણીઓ આવી છે તે પૈકીની મોટાભાગની પાલીકાને લગતી હતી તે તમામ પુર્ણ કરી દેવા લેખીત ખાત્રી આપી છે. જયારે સફાઇકર્મીઓની કાયમી ભરતી કરવા સહિતની રાજય સરકારને લગતી માંગણીઓ બાબતે દરખાસ્ત કરી વ્હેલીતકે નિર્ણય લેવડાવા સાથે રહેવાની ખાત્રી આપી હોવા છતાં હડતાલ પુર્ણ જાહેર કરી કામે આવતા નથી. બીજી તરફ સફાઇકર્મીઓના જણાવ્યા મુજબ જયાં સુધી પાલીકા કે સરકારને લગતી તમામ માંગણીઓ સંતોષાશે નહીં મળે ત્યાં સુઘી હડતાલ ચાલુ રહેશે. મંગળવારે રેલી કાઢી કલેકટરને આવેદનપત્ર પાઠવવાનું આયોજન કરાયું છે.